《丙戌金陵作》
明代·陈航

金陵大道平如砥，翠瓦雕甍相对起。甲第纵横尽主家，金鞭络绎多戚里。

主家戚里遥相连，平堤走马去朝天。骑簇通衢看似绣，香连内苑色凝烟。

烟连骑簇真堪玩，倏忽朝回更萧散。五侯宾从集如云，四夷门馆多迎款。

须臾教乐从天来，齐歌赵舞皆柔谐。愧我儒生眼未识，日逐羸马随飞埃。

飞埃扑人心草草，风光只在长安道。故乡回首白云遥，归去南山且终老。

作者简介：字思济，仲进公次子也，有《溪山集》。